ജിദ്ദ ഇന്ത്യന് കൗണ്സുലേറ്റ് സംഘം അസീര് മേഖലയിലെ ജയിലുകള് സന്ദര്ശിച്ചു. റിയാദ് : ജിദ്ദ ഇന്ത്യന് കൗണ്സുലേറ്റ് സംഘം അബഹ അസീര് മേഖലയിലെ ജയിലുകളില് രണ്ടു ദിവസത്തെ ഔദ്യോഗിക സന്ദര്ശനം നടത്തി. ജയിലുകളില് കഴിയുന്ന ഇന്ത്യാക്കാരെ നേരിട്ടു കണ്ടു അവരുടെ കേസുമായി ബന്ധപ്പെട്ട വിവരങ്ങള് ശേഖരിക്കുകയും, ശിക്ഷാകാലാവധി കഴിഞ്ഞവരേയും, രാജകാരുണ്യത്തില് ഉള്പ്പെട്ടവരേയും ഇന്ത്യയിലേക്കു മടക്കി അയക്കാന് വേണ്ട നടപടി സ്വീകരിക്കുമെന്നു കോണ്സുലേറ്റ് സംഘം ഉറപ്പു നല്കി. അബഹ, ഖമ്മീസ്, മൊഹായില്, നമാസ്, റിജാല് അല്മ ജയിലുകളിലായി ആകെ 59 ഇന്ത്യക്കാരാണ് അസീര്മേഖലയില് ഇന്ത്യന് തടവുകാരായിട്ടുള്ളത്. ഡ്രഗ്ഗു കേസുകളായ ഗാത്ത് കടത്തല്, ചാരായം ഉണ്ടാക്കല്, ചാരായം ഉപയോഗിക്കല്, ചാരായം വിപണനം, ഹാഷിഷിന്റെ ഉപയോഗവും വിപണനവും, തുടങ്ങിയ കേസുകളില് പെട്ട 38 പേര്, സ്ത്രീകളുമായി അനാശാസ്യത്തിലേര്പ്പട്ട 6 പേര്, ഹവാല കേസില് ഇടപെട്ട 4 പേര്, സാമ്ബത്തിക തട്ടിപ്പില് ഉള്പ്പെട്ടവര്, മോഷണകുറ്റം ചുമത്തപ്പെട്ടവര്, കൊലപാതക കേസില് പ്രതിയായി 12 വര്ഷത്തേക്കു സിക്ഷിച്ച ഉത്തര് പ്രദേശ് സ്വദേശിയും, അഞ്ചു വര്ഷത്തേക്ക് ശിക്ഷിച്ച തമിഴ് നാടു സ്വദേശിയും ഉള്പ്പെടുന്നു. മലയാളികള് ആകെ നാലുപേരാണ് വിവിധ ജയിലുകളായിട്ടുള്ളത്. ഇന്ത്യയിലേക്കുള്ള വിമാന സര്വ്വീസ് ഇല്ലാത്തതിനാല് ശിക്ഷാ കാലാവധി കഴിഞ്ഞിട്ടും ഇന്ത്യയിലേക്കു മടങ്ങിപ്പോകാന് കഴിയാത്തവരും ഇതില് പെടുന്നു. കൗണ്സുലേറ്റു സംഘം ആവശ്യപ്പെട്ടതിനെ തുടര്ന്നു ഉത്തരവാദിത്വപ്പെട്ട വകുപ്പുകളുമായി ബന്ധപ്പെട്ടു ശിക്ഷകാലാവധി കഴിഞ്ഞവരെ എത്രയും വേഗം നാട്ടിലയക്കാന് വേണ്ട നടപടി സ്വീകരിക്കുമെന്നു ജയില് മേധാവി കേണല് സുല്ത്താന് മസ്തൂര് അല് ഷഹറാനി ഉറപ്പു നല്കി. അബഹ നാടുകടത്തല് കേന്ദ്രം സന്ദര്ശിച്ച സംഘം, ബീഷാ, ദഹറാന് ജുനൂബ് തുടങ്ങിയ പ്രതേശത്തുനിന്നു വരെ അബഹ നാടുകടത്തല് കേന്ദ്രത്തില് എത്തിയ മുപ്പത് ഇന്ത്യാക്കാരുടെ പരാതികള് കേള്ക്കുകയും, നാടുകടത്തു കേന്ദ്രത്തില് യാത്രാരേഖകള് ഇല്ലാത്തിതിനാല് 3,4 മാസമായി നാട്ടില് പോകാന് കഴിയാത്ത 12 പേര്ക്കു എമര്ജന്സി പാസ്പാര്ട്ട് ഉടനെ എത്തിച്ചു കൊടുക്കാന് വേണ്ട പ്രാരംഭ നടപടികള് സ്വീകരിച്ചു. നാടുകടത്തല് കേന്ദ്രം മേധാവി കേണല് മുഹമ്മദ് മാന അല് ഖഹ്ത്താനിയുമായും, നാടു കടത്തല് കേന്ദ്രം ജയില് മേധാവി കേണല് മുഹമ്മദ് യഹിയ അല് ഖാസിയുമായി ചര്ച്ച ചെയ്ത സംഘത്തിനോട് ഇന്ത്യക്കാരെ എത്രയും വേഗം നാട്ടില് എത്തിക്കാന് വേണ്ട നടപടികള് സ്വീകരിക്കുമെന്നു മേധാവികള് ഉറപ്പു നല്കി. കൗണ്സുലേറ്റ് സംഘത്തില് ജീവകാരുണ്യ വിഭാഗം വൈസ് കൗണ്സുല് നമോ നാരായണ് മീണയും, കൗണ്സുലേറ്റ് ഉദ്യോഗസ്ഥന് മുഹമ്മദ് ഫൈസലും കൗണ്സുലേറ്റ് ജീവകാരുണ്യവിഭാഗം അംഗങ്ങളായ അഷ്റഫ് കുറ്റിച്ചലും, ബിജു കെ നായരും പങ്കു ചേര്ന്നു.